Prvého februára v práci nafúkal jedno promile. Vedenie nemocnice s ním v pondelok dohodou ukončilo pracovný pomer.
ŽILINA. "Vedenie FNsP Žilina rozviazalo pracovný pomer s MUDr. Rastislavom Johanesom, od pondelka (4. 3. 2013, pozn. redakcie) už nie je zamestnancom žilinskej nemocnice," potvrdila stanovisko FNsP Žilina jej hovorkyňa Mária Koporecová.
Pozícia primára chirurgického oddelenia je teraz voľná. Nemocnica musí do šiestich mesiacov vypísať výberové konanie. V súčasnosti je výkonom primára poverený Igor Bízik.
Johanes bol v Žiline uznávaným chirurgom. Bez práce ale dlho neostal. V utorok nastúpil do nemocnice v Dolnom Kubíne.
Podľa našich informácií mal ponuky z viacerých zariadení, napríklad z Liptovského Mikuláša či z Trstenej. K situácii sa teraz vyjadrovať nechce.
Johanes nafúkal v práci približne jedno promile. Nemocnica to vnímala ako závažné porušenie pracovnej disciplíny a okamžite ho dočasne zbavila výkonu funkcie primára chirurgického oddelenia. Johanes bol potom dlho na PN. Dohoda padla až po vyše mesiaci.
"Celá vec ma obrovsky mrzí, a to z viacerých hľadísk. Jednak preto, že to vrhá zlé meno na žilinskú chirurgiu, ktorej meno sa snažím spoločne s kolektívom budovať vyše 11 rokov, a zároveň preto, že o uvedenú záležitosť sa rozprúdil obrovský mediálny záujem," povedal po incidente Johanes.